Brüssel 29.11.2004

KOM(2004) 765 lõplik

Ettepanek

NÕUKOGU MÄÄRUS

millega pikendatakse komisjoni otsusega nr 2730/2000/ESTÜ kehtestatud dumpinguvastase tollimaksu peatamist kivisöekoksi, mis on pärit Hiina Rahvavabariigist pärit ja mille tüki läbimõõt on üle 80 mm, impordi suhtes

(komisjoni esitatud)

SELETUSKIRI

1. 2000. aasta detsembris kehtestati Hiina Rahvavabariigi („HRV“) päritolu kivisöekoksi, mille tüki läbimõõt on üle 80 mm („koks 80+“), impordi suhtes dumpinguvastane tollimaks määraga 32,6 eurot tonni kohta.

2. Pärast uurimist, mis algatati 2002. aasta detsembris vastavalt algmääruse artikli 11 lõikele 3, millega nähakse ette kehtivate dumpinguvastaste meetmete mõju suurendamine, otsustas nõukogu 2004. aasta mais lõpetada vahepealse läbivaatamise ja komisjon otsustas peatada dumpinguvastase tollimaksu üheksaks kuuks, arvestades sel ajal valitsevat turuolukorda.

3. Alates tollimaksu peatamisest on komisjon jälginud vaatlusaluse toote olukorda turul. Uurimine on näidanud, et hoolimata ühenduse tööstuse toodangu ja müügi olulisest kasvust ühenduse turul, ei ole hiina koksi sel määral saadaval, et see rahuldaks nimetatud toote tarbijate, nimelt kivivilla tootjate ning valutehaste nõudmist. Lisaks sellele on koksi 80+ hind olulisel määral tõusnud ning ühenduse tööstus on olnud võimeline kahjustavast dumpingust osaliselt välja tulema. Seire tulemuste alusel järeldati, et HRV-st imporditud koksiga 80+ ühenduse tööstusele põhjustatud kahju taastekkimine ei ole praegustel tingimustel enam tõenäoline. Eespool nimetatut silmas pidades arvatakse, et peatamine on siiski õigustatud ajutise meetmena.

4. On tehtud ettepanek jätkata lõpliku dumpinguvastase tollimaksu peatamise kohaldamist kivisöekoksi, mille tüki läbimõõt on üle 80 mm, impordi suhtes veel üheks aastaks kuni 15. detsembrini 2005. Kõnealusel kuupäeval kaotab dumpinguvastane tollimaks kehtivuse, kui ei ole esitatud aegumise läbivaatamise taotlust, mis sisaldab piisavalt tõendusmaterjali selle kohta, et meetmete aegumine võib põhjustada dumpingu ja kahju jätkumise või taastekkimise.

Seepärast tehakse ettepanek, et nõukogu võtaks vastu lisatud ettepaneku määruse kohta, mis tuleks avaldada Euroopa Liidu Teatajas hiljemalt 18. detsembril 2004.

Ettepanek

NÕUKOGU MÄÄRUS

millega pikendatakse komisjoni otsusega nr 2730/2000/ESTÜ kehtestatud dumpinguvastase tollimaksu peatamist kivisöekoksi, mis on pärit Hiina Rahvavabariigist pärit ja mille tüki läbimõõt on üle 80 mm, impordi suhtes

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed[1] (edaspidi „algmäärus”), eriti selle artikli 14 lõiget 4,

võttes arvesse komisjoni ettepanekut, mis esitati pärast konsulteerimist nõuandekomiteega

ning arvestades järgmist:

A. ANALÜÜSI KÄIK

(1) Komisjon kehtestas otsusega 2730/2000/ESTÜ[2] lõpliku dumpinguvastase tollimaksu määraga 32,6 eurot tonni kohta Hiina Rahvavabariigist („HRV“) pärit kivisöekoksi, mille tüki läbimõõt on üle 80 mm („koks 80+“) ja mis kuulub CN-koodi ex 2704 00 19 (TARIC-koodi 2704 00 19 10) alla, impordi suhtes.

(2) Komisjon peatas otsusega 2004/264/EÜ[3] („otsus“) lõpliku dumpinguvastase tollimaksu üheksaks kuuks alates 20. märtsist 2004.

B. PEATAMISE PIKENDAMISE PÕHJENDUSED

(3) Algmääruse artikli 14 lõikes 4 on sätestatud dumpinguvastaste meetmete peatamise võimalus ühenduse huvides lähtuvalt olukorrast, et turu tingimused on ajutiselt sel määral muutunud, et peatamise tagajärjel on kahju taastekkimine ebatõenäoline. Dumpinguvastaseid meetmeid võib komisjoni otsusega peatada üheksaks kuuks. Algmääruse artikli 14 lõikes 4 on täpsustatud, et peatamist võib pikendada veel kõige rohkem ühe aasta võrra, kui nõukogu komisjoni ettepaneku põhjal nii otsustab.

(4) Pärast lõpliku dumpinguvastase tollimaksu peatamist otsuse abil, on komisjon vastavalt otsuse põhjendusele 15 jätkanud koksi 80+ turuolukorra seiret. Lisaks HRV-st pärit impordi analüüsile saadeti kõikidele asjaomastele isikutele ka küsimustik teabenõudega tootmis- ja müügimahtude ning ühenduse turul valitsevate hindade ning tasuvuse näitajate kohta 2003. aastal ning 2004. aasta esimese kuue kuu jooksul.

(5) Vastuseid saadi nii kaebuse esitanud kui (toodet) kasutavatelt tööstusettevõtetelt. Koostööd tegid neli ühenduse tootjat: kolm EL-15 riiki (kaebuse esitanud tööstused) ja üks Poola tootja. Koostööd tegid ka kaksteist ettevõtet, mis esindasid nii kivivilla tootjaid kui ka valutehaseid.

Import HRV-st

(6) HRV-st ühendusse imporditavate mahtude puhul leiti, et 2004. aasta esimese kuue kuu jooksul vähenes vaatlusaluse toote impordi maht 4% võrra võrreldes 2003. aasta sama ajaga. Eelmiste aastate kogemusele toetudes tundub, et teisel poolaastal imporditakse tavaliselt rohkem. 2004. aasta jaanuari ja juuni vahelise perioodi ning 2003. aasta kuue viimase kuu vaheline impordimahtude võrdlus näitab vähenemist 11% võrra.

(7) Koksi 80+ keskmine hind 2004. aasta kuue esimese kuu jooksul tõusis 107% võrreldes 2003. aasta keskmise hinnaga. Keskmiselt oli ühiku hind 124 eurot tonni kohta 2003. aastal ja 256 eurot tonni kohta 2004. aasta esimese kuue kuu jooksul. 2004. aasta esimese viie kuu jooksul täheldati väikest hinnatõusu 110 eurolt 140 eoroni ja juunis tõusis hind 403 euroni.

Import muudest riikidest

(8) Esialgse uurimise ajal olid HRV põhikonkurendid Poola ja Tšehhi Vabariik. Eurostati andmetel moodustas koguimport nendest riikidest 2003. aastal 924 602 tonni, samal ajal kui HRV-st imporditi 318 005 tonni. Need riigid on nüüd osa ühenduse tööstusest ja nende andmed on võetud arvesse.

Ühenduse tootjate olukord

(9) Ühenduse tootjate (EL-15) toodang tõusis 2003. aasta 442 397 tonnilt 2004. aastal arvatavalt 543 920 tonnile, s.t 23% võrra. Samal ajal kasvasid müügimahud 35% ja hinnad 8%. Ühenduse tööstus näib olevat hakanud suhteliselt hästi välja tulema varasemast kahjulikust olukorrast, sest keskmine kasum oli 2003. aastal 8,5% ja 2004. aasta juuni lõpuks 12,4%.

(10) Uute EL liikmesriikide puhul on koksi 80+ tootmine koondunud põhiliselt Poolasse ja Tšehhi Vabariiki. Üks Poola tootjatest osales kõnealuses protsessis. EL-25 ettevõtete toodang kasvas 2004. aastal 30% võrreldes 2003. aastaga. Samal ajal kasvasid müügimahud 39% ja müügihinnad 12%. EL-25 tootjate keskmine kasum oli 2003. aastal 13% ja 2004. aastal 19,1%.

Tarbiva tööstuse olukord (kivivill ja valutehased)

(11) HRV-st tarbiva tööstuse poolt imporditud koksi 80+ hinnad tõusid 255 eurolt tonni kohta 2003. aastal 255 euroni tonni kohta 2004. aastal (aprill–juuni), st. 78%. Nimetatud tarbijate poolt ostetud Hiina koksi maht vähenes 158 730 tonnilt 2003. aastal hinnanguliselt mahuni 65 114 tonni aastal 2004, st. 59% võrra.

(12) Tarbijad jäävad selle juurde, et koksi 80+ pakkumine ei rahulda ühenduse turu nõudlust, hoolimata ühenduse tööstuse toodangu ja müügi märkimisväärsest kasvust. Lisaks sellele väidavad nad, et Hiina koksi 80+ ei ole piisavates kogustes saadaval ja ka saadaolev on väga kõrge hinnaga.

C. JÄRELDUS

(13) Eespool kirjeldatust nähtub, et turul valitseb sama olukord nagu enne meetmete peatamist. Võttes arvesse ajutist muutust turutingimustes ja eriti vaatlusaluse toote kõrget hinnataset, mis on tunduvalt kõrgemal ohustavast tasemest, mida näitas alguurimine, ning asjaolu, et koksi 80+ ei tarnita piisaval määral, järeldati, et HRV-st imporditav koks 80+ ei suuda tekitada ühenduse tööstusele hetkel valitsevatel tingimustel enam kahju ja peatamise pikendamine oleks ühenduse huvides. Seega täidetakse jätkuvalt peatamise tingimusi.

(14) Lähtuvalt eespool kirjeldatust tehakse ettepanek, mille kohaselt tuleks rakendada dumpinguvastase tollimaksu peatamist kivisöekoksi, mille läbimõõt on üle 80 mm, impordi suhtes üheks aastaks, vastavalt algmääruse artikli 14 lõikele 4.

(15) Tuleks märkida, et sellise pikendatud peatamise lõppemisel aegub kehtiv dumpinguvastane tollimaks, kui ei esitata tähtaja läbivaatamise taotlust.

(16) Huvitatud isikuid teavitati olulistest faktidest ja kaalutlustest, mille põhjal sellele järeldusele jõuti. Kuna koksiturg on väga ebastabiilne, taotles ühenduse turg pikendust dumpinguvastase tollimaksu peatamise jaoks, mis senini piirdus üheksa kuuga. Seoses sellega leiti, et lühem periood ei ole kõnealuses olukorras õigustatud, sest vastavalt algmääruse artikli 14 lõikele 4 võib meetmed igal ajal pärast konsulteerimist taas kasutusele võtta, kui tollimaksu peatamise põhjus on lakanud olemast.

(17) Peatamise ajal jätkab komisjon koksi 80+ ühendusse importimise arengu seiret,

ON VASTU VÕTNUD KÄESOLEVA MÄÄRUSE:

Artikkel 1

Komisjoni otsusega 2730/2000/ESTÜ kehtestatud lõpliku dumpinguvastase tollimaksu peatamist pikendatakse kuni 2005. aasta 15. detsembrini.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] EÜT L 56, 6.3.1996, lk 1. Määrust on viimati muudetud määrusega (EÜ) nr 461/2004 (ELT L 77, 13.3.2004, lk 12).

[2] EÜT L 316, 15.12.2000, lk 30.

[3] EÜT L 81, 19.3.2004, lk 89.